UV waarsku oor gevolge as klasse nie hervatHoofgebou op die Bloemfontein-kampus van die Universiteit van die Vrystaat Foto: UV Facebook Prof. Nicky Morgan, waarnemende rektor van die universiteit, het in ŉ verklaring, wat ook aan al die studente gestuur is, gesê dit is noodsaaklik dat studente ŉ manier vind om te betoog en protes aan te teken sonder om die toekoms van huidige studente en die land se dringende behoefte aan skaars vaardighede in gedrang te bring. “Indien klasse nie Maandag 10 Oktober 2016 hervat word nie, sal ongeveer 6 000 studente nie volledige transkripsies van hul grade en sertifikate vir hul kwalifikasies ontvang nie. Die universiteit het tans 3 238 studente wat met NSFAS-beurse [die nasionale finansiëlehulpskema vir studente] studeer. Nie een van hierdie studente sal in staat wees om volgende jaar vir ŉ beurs aansoek te doen nie. Hulle sal geag word as studente wat hul kursus gedruip of nie voltooi het nie. Hulle sal dus nie net hierdie jaar verloor nie, maar ook die geleentheid om in die toekoms te studeer,” het Morgan gesê. Weens die klastyd wat reeds verlore gegaan het, moes die universiteit ook noodgedwonge die akademiese jaar met een week verleng, dosente moet Saterdae en Sondae werk en hulle moet langer ure deur die week insit om al die werk af te handel voordat studente eksamen moet skryf. “Studente oorskat die gewilligheid van akademiese personeel om dubbeld klas te gee of om die akademiese jaar nog verder te verleng tussen klasgee en eksamens deur. Dieselfde geld vir al die administratiewe en ondersteuningspersoneel wat nodig is om ŉ universiteit te bedryf.” Morgan het gesê die universiteit sal ook nie volgende jaar eerstejaars kan inneem nie, aangesien die huidige studente hul tweede semester sal misloop en volgende jaar sal moet oordoen. “Ons het nie die kapasiteit om dubbeld die normale hoeveelheid studente in die tweede semester te onderrig nie. Studente wat hierdie jaar moet voltooi om te gradueer, sal nie kan graad vang nie. En wat sal gebeur met die studente wat eerstesemester-modules moet herhaal? Dit sal ŉ uitkring-effek hê op al die studente omdat eerstejaar-studente nie sal aanskuif na hul tweede studiejaar toe nie en die tweedejaars nie kan voortgaan met hul derde studiejaar nie, ens.” Hy het bygevoeg dat die universiteit wel die stryd vir gratis onderrig ondersteun en saam met die studente wil werk om druk op die regering te plaas om verskeie voorstelle om gratis onderrig haalbaar te maak, te oorweeg. “Ons is egter ook toegewyd aan ons belofte om onderrig aan al ons ingeskrewe studente te bied en dit is absoluut noodsaaklik dat klasse volgende week hervat word.” Die UV het einde September besluit om sy reses met ŉ week te vervroeg weens gewelddadige betogings wat op die kampus gewoed het onder die vaandel van #FeesMustFall. Die akademiese bedrywighede is veronderstel om Maandag ten volle op al die universiteit se kampusse hervat te word. “Die interdik teen gewelddadige protesaksie by die UV is steeds in werking. Die polisie sal ingryp indien die interdik nie gerespekteer word nie en die UV het geen beheer oor die polisie se optrede nie,” het Morgan gewaarsku.